**Dodelom nagrada svečano zatvoren Festival Inetrakcija**

U Bašti Gradskog kulturnog centra Užice, u ponedeljak, 26. avgusta, svečano je zatvoren treći [Interakcija: Festival kratkog dokumentarnog filma](https://www.interaction.rs/sr/festival-2/) i dodeljene su nagrade – Nagrada za najbolji film festivala, Nagrada žirija mladih i Nagrada publike. Takođe, u okviru programa zatvaranja Festivala, prikazani su dokumentarni filmovi nastali u okviru 19. izdanja [Interakcija: studentskog filmskog kampa](https://www.interaction.rs/sr/studentski_kamp/). Istog dana, organizovana je i projekcija 4 mini dokumentarca snimljenih i napravljenih u sklopu [Interaction: Teen Doc radionice](https://www.interaction.rs/sr/teen-doc-2/), koja je ove godine brojala 24 mladih i budućih filmadžija. Dan kasnije, 27. avgusta, u Kulturnom centru Beograda, održan je isti program za beogradsku publiku, gde su prikazani filmovi polaznika Kampa, kao i pobednički film sa festivala.

Tokom trajanja festivala, u takmičarskom programu prikazano je [15 kratkih dokumentaraca](https://www.interaction.rs/sr/takmicarski-program-2/) pažljivo biranih od strane umetničkog direktora Festivala – reditelja [Dejana Petrovića](https://www.interaction.rs/sr/dejan-petrovic-srp/) i programskog savetnika [Endrua Mohsena](https://www.interaction.rs/sr/endru-mohsen/), egipatskog filmskog kritičara i programera brojnih festivala.

Nagrada za najbolji film, po odluci [stručnog žirija](https://www.interaction.rs/sr/nagrade-i-ziri_/) koji su ove godine činili Kris Filipone, Doris Bauer i i Nadica Denić, dodeljena je filmu [*1001 noć*](https://www.interaction.rs/sr/1001-noc/)Ree Rajčić. Žiri je u obrazloženju naveo da je ovo osvežavajući film koji odaje poštovanje melodramama koje obično zauzimaju većinu našeg svakodnevnog iskustva.

„Između neobičnih urlika paunova i preterano dramatične sapunice postoji maštovit mali svet koji se razvija u čudan, komičan, ali jedinstveno ljudski sukob. To je trenutak prikazan sa savršeno tempiranim prelaskom sa dvostrukog kadra na krupni plan”, navodi se u obrazloženju žirija.

Nagrada za najbolji film podrazumeva statuu, čiji je autor vajar Marko Crnobrnja, diplomu, kao i novčani iznos, koji obezbeđuje [*Sirogojno Company*](https://www.sirogojno-company.com/sr/), dugogodišnji partner Festivala.

Film [*Aheron*](https://www.interaction.rs/sr/aheron/) Manuela Munjoza Rivasa osvojio je Posebno priznanje žirija kao „zadivljujući atmosferski film koji sa velikim umećem i bogatim detaljima stvara liminalni prostor i prelazno putovanje.”

Isto veče, uručena je i Nagrada žirija mladih, koji čine učesnici programa Interakcija Teen Doc Radionice. Nagrada je otišla u ruke reditelja Aleka Grina i Finbar Votsona za njihovo ostvarenje [*Šolje za čaj*](https://www.interaction.rs/sr/solje-za-caj/)*.*

„Realnost prikazana kroz animirane slike, emotivna povezanost sa publikom, hrabrost reditelja da otvori važne životne teme, dirljiva priča prikazana kroz dubok i zreo glas potpuno su nas dirnuli i naterali da se zamislimo o ironiji ljudske egzistencije. Zato smo odlučili da Nagradu žirija mladih dodelimo filmu *Šolje za čaj* reditelja Aleka Grina i Finbar Votsona”, istakao je žiri mladih u svom obrazloženju.

Nagrada žirija mladih uključuje novčanu nagradu koju je obezbedila Vlada Švajcarske kroz program *Kultura za demokratiju*, koji sprovodi Hartefakt fondacija u Srbiji.

Film [*Šolje za čaj*](https://www.interaction.rs/sr/solje-za-caj/)osvojio je i ovogodišnju Nagradu publike.

Podsećamo, učesnici 19. Kampa Interakcija su proteklih dana (od 10. avgusta), u Užicu, Čačku i Požegi snimali kratke dokumentarce uz mentorstvo izraelskog reditelja [Efima Graboja](https://www.interaction.rs/sr/efim-graboy_srb/).

*Interakciju* 2024 realizuje Nezavisni filmski centar *Filmart*, u okviru programa *Užice - prestonica kulture Srbije 2024. godine* u saradnji sa Gradskim kulturnim centrom Užice, a uz podršku Ministarstva kulture Srbije, Filmskog centra Srbije, Ministarstva turizma i omladine, Grada Užice, Grada Čačka, Opštine Požega, Ambasade SAD u Beogradu, podršku Vlade Švajcarske u okviru projekta *Kultura za demokratiju* koji sporovodi Hartefakt fond, Višegrad fonda, CEI – Centralno-evropske inicijative, British Council-a (kroz program CC4WBs), Fondacije *Hajnrih Bel* u Beogradu, Media Deska – Kreativna Evropa Srbija, Austrijskog kulturnog foruma, Francuskog instituta u Beogradu, kompanija *Cinnamon Films* i *Textil* Užice, Poslovnog kluba Zapadne Srbije i drugih partnera.

Kontakt:
Marija Todorović, menadžerka odnosa sa medijima
Nezavisni filmski centar Filmart​ ​  ​

​e: press.interaction@film-art.org |​ m: ​0644523827

w: [www.interaction.rs](http://www.interaction.rs)   ​

Pratite nas na društvenim mrežama:

[Instagram](https://www.instagram.com/interaction.docs/) |​ [Facebook](https://www.facebook.com/interaction.docs) |​ [YouTube](https://www.youtube.com/user/FilmArtPozega/videos?app=desktop)